S-849/2013

Mál þetta, sem var dómtekið 10. október síðastliðinn, er höfðað með ákæru útgefinni af Lögreglustjóranum á höfuðborgarsvæðinu 17. september 2013 á hendur X, kennitala ..., Reykjavík, fyrir eftirtalin brot:

„1. Nytjastuld, með því að hafa föstudaginn 14. desember 2012, tekið bifreiðina MP-406 heimildarlaust á bensínstöð N1 við Lækjargötu 46 í Hafnarfirði, og ekið henni víðsvegar um höfuðborgarsvæðið, en lögregla fann bifreiðina á bifreiðastæði við Setbergsskóla, Hlíðarbergi 2 í Hafnarfirði þann sama dag. M: 007-2012-69567

Telst þetta varða við 1. mgr. 259. gr. almennra hegningarlaga nr. 19/1940.

2. Þjófnað, með því að hafa föstudaginn 14. desember 2012, að Dofrabergi 9, Hafnarfirði, stolið reiðhjóli og strigaskóm, að óþekktu verðmæti. M: 007-2012-69567

Telst brot þetta varða við 244. gr. almennra hegningarlaga nr. 19/1940.

3. Þjófnað, með því að hafa laugardaginn 6. apríl 2013, í verslun Apóteks Hafnarfjarðar, Tjarnarvöllum 11, Hafnarfirði, stolið lyfjum, að óþekktu verðmæti. M: 007-2013-16975

Telst brot þetta varða við 244. gr. almennra hegningarlaga nr. 19/1940.

4. Nytjastuld og umferðarlagabrot, með því að hafa miðvikudaginn 17. apríl 2013, tekið bifreiðina PX-373 heimildarlaust í Laugardalnum í Reykjavík og ekið henni sviptur ökuréttindum og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 85 ng/ml, kókaín 60 ng/ml og tetrahýdrókannabínól 0,6 ng/ml) vestur Skólavörðustíg í Reykjavík og inn Bergstaðastræti, þar sem akstri lauk. M: 007-2013-019015

Telst brot þetta varða við 1. mgr. 259. gr. almennra hegningarlaga nr. 19/1940, 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

5. Fyrir þjófnað og skjalabrot, með því að hafa miðvikudaginn 17. apríl 2013, stolið skráningarnúmerinu VJ-594 af bifreið á óþekktum stað í Reykjavík og í heimildarleysi og blekkingarskyni sett það á gráa bifreið af gerðinni Nissan Almera, sem bera átti skráningarnúmerið PX-373 og ekið henni þannig á röngum skráningarmerkjum vestur Skólavörðustíg í Reykjavík og inn Bergstaðastræti, þar sem akstri lauk. M: 007-2013-019015

Telst brot þetta varða við 1. mgr. 244. gr. og 1. mgr. 157. gr. almennra hegningarlaga nr. 19/1940.

6. Þjófnað og tilraun til þjófnaðar, með því að hafa miðvikudaginn 17. júlí 2013 á athafnasvæði Ellingsen, Fiskislóð 1, Reykjavík, farið í heimildarleysi og auðgunarskyni inn í hjólhýsið GZ-Z20 og stolið þaðan sjónvarpi, dvd-spilara, ljósi og hluta af hitakerfi í gólfi, þá farið í heimildarleysi og auðgunarskyni inn í bifreiðina IV-B67 og tjaldvagnana TS-161 og PV-016 og í heimildarleysi og auðgunarskyni reynt að brjóta sér leið inn í hjólhýsið EK-A08 en án árangurs. M: 007-2013-036932

Telst brot þetta varða við 244. gr. og 244.gr., sbr. 20. gr. almennra hegningarlaga nr. 19/1940.

7. Þjófnað, með því að hafa miðvikudaginn 17. júlí 2013, að Grandagarði 1B í Reykjavík, farið í heimildarleysi og auðgunarskyni inni í fyrirtækið Elcon ehf. og stolið þaðan flakkara, lyklum að húsnæði Elcon, tveimur tölvum, tölvukassa ásamt aflgjafa í tölvu, hörðum diskum og verkfæratösku, að óþekktu verðmæti. M: 007-2013-036931

Telst brot þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákærði krefst vægustu refsingar sem lög leyfa. Þá krefst skipaður verjandi ákærða hæfilegrar þóknunar sér til handa.

Ákærði hefur játað skýlaust þau brot sem honum eru gefin að sök í ákæruskjali. Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök í ákæru og er háttsemi hans þar rétt heimfærð til refsiákvæða.

Ákærði X er fæddur í ... Samkvæmt sakavottorði var hann 16. febrúar 2011 dæmdur til níu mánaða fangelsisrefsingar, skilorðsbundið í þrjú ár, fyrir þjófnað. Þá var ákærða gerð sekt 11. febrúar 2012 og hann sviptur ökurétti í 24 mánuði frá 11. febrúar 2012 fyrir brot gegn 1., sbr. 2. mgr. 45. gr. a umferðarlaga nr. 50/1987. Sama dag var ákærða gerð sekt og hann sviptur ökurétti í 12 mánuði frá 11. febrúar 2014 fyrir brot gegn 1., sbr. 2. mgr. 45. gr. a umferðarlaga nr. 50/1987. Einnig var ákærði dæmdur til 12 mánaða fangelsisrefsingar 17. apríl 2013 fyrir brot gegn 1., sbr. 2. mgr. 45. gr. a og 1. mgr. 48. gr. umferðarlaga nr. 50/1987 og 1. mgr. 71. gr. umferðarlaga, laga nr. 65/1974 um ávana- og fíkniefni og 244. og 245. gr. almennra hegningarlaga nr. 19/1940. Var skilorðsdómurinn frá 16. febrúar 2011 dæmdur upp. Þá var ákærði sviptur ökurétti ævilangt.

Refsingu fyrir brot þau sem ákærði er nú sakfelldur fyrir og tilgreind eru í 1.-5. töluliðum verður að ákveða sem hegningarauka við áðurnefndan dóm frá 17. apríl 2013, sbr. 78. gr. almennra hegningarlaga nr. 19/1940, en að öðru leyti með vísan til 77. gr. laganna. Við ákvörðun refsingar ber að líta til játningar ákærða og þess að hann hefur leitað sér aðstoða við fíknivanda sínum. Er þetta virt ákærða til málsbóta. Þykir refsing ákærða hæfilega ákveðin fangelsi í fjóra mánuði. Ákærði var með dómi Héraðsdóms Reykjavíkur 17. apríl 2013 sviptur ökurétti ævilangt. Með dómi þessum er áréttað að ævilöng svipting ökuréttar skuli haldast.

Með vísan til 1. mgr. 218. gr. laga nr. 88/2008 um meðferð sakamála ber að dæma ákærða til að greiða sakarkostnað. Samkvæmt yfirliti um sakarkostnað er um að ræða kostnað vegna blóðsýnis og matsgerðar, alls 174.432 krónur, sem ákærða ber að greiða. Auk þeirrar fjárhæðar verður ákærði dæmdur til að greiða þóknun skipaðs verjanda síns, S-kk-ef K-kk-ef K-kk-ef héraðsdómslögmanns, sem þykir hæfilega ákveðin 87.850 krónur að meðtöldum virðisaukaskatti. Alls verður ákærði því dæmdur til að greiða 262.282 krónur í sakarkostnað.

Af hálfu ákæruvaldsins flutti málið K-kk-nf I-kk-nf V-kk-nf aðstoðarsaksóknari.

J-kk-nf H-kk-nf héraðsdómari kveður upp dóm þennan.

D ó m s o r ð:

Ákærði X sæti fangelsi í fjóra mánuði.

Ákærði er sviptur ökurétti ævilangt.

Ákærði greiði sakarkostnað að fjárhæð 262.282 krónur. Þar af nemur þóknun skipaðs verjanda hans, S-kk-ef K-kk-ef K-kk-ef hdl., 87.850 krónum að meðtöldum virðisaukaskatti.

J-kk-nf H-kk-nf